Flemming Hansen (KF), 2002-11-08:
Jeg vil gerne sige tak til ordførerne for deres indlæg og den meget, meget positive modtagelse af forslaget.
Der er kommet mange kommentarer og spørgsmål i dag, der vedrører specifikke forhold om takster, ruter, natfærger osv. Mine kommentarer hertil vil kun være på et overordnet plan, idet disse forhold ikke er en del af selve lovforslaget. Lovforslaget skal ses som et redskab til at stifte Bornholmstrafikken i aktieselskabsform og starte udbudsprocessen, det er det, det handler om.
Så vil jeg godt sige som kommentar til nogle af indlæggene, at jeg synes ikke, det har så meget med Banestyrelsen og Arriva at gøre, så jeg tillader mig at holde det udenfor.
Men når vi taler om miljøkonsekvenser og natfærge, så har jeg faktisk forberedt et temmelig langt indlæg om det, men jeg synes, at fru Tove Videbæk sagde det så lysende klart, at jeg simpelt hen ikke kan sige det bedre, at når 80 pct. af fragten, der kommer med natfærgen, skal alle andre steder hen end til København og Nordsjælland, så er det selvfølgelig meget miljøvenligt, at det ikke skal ind igennem København alt sammen.
Det tror jeg ikke nogen kan være i tvivl om.
Med hensyn til transit gennem Sverige, som blev nævnt flere gange, er det således, at transittrafikken gennem Sverige generelt er reguleret af EU-lovgivning, hvorfor der i princippet er fri passage gennem Sverige for langt de fleste personer og langt det meste gods.
Jeg ved godt, at der er nogle problemer omkring transport af levende dyr, private personers kæledyr, og at den svenske veterinære toldbehandling er meget omfattende på dette punkt.
Jeg har på Nordisk Råds møde i Helsingfors i sidste uge talt med den svenske samarbejdsminister for nordiske anliggender om det, og hun udviste stor forståelse for de synspunkter, danskerne har.
Desuden har jeg i denne måned et møde med min nye svenske trafikministerkollega, hvor jeg også rejser det.
Vi bliver ved at rejse den sag, indtil de spørgsmål, der er omkring de her ting, er løst, for de er ikke acceptable set med danske øjne.
Med hensyn til »cykelmedfølgelighed«, som fru Margrete Auken vist nok kaldte det, er det fuldstændig rigtigt, at jeg har givet tilsagn om det, for jeg mener også selv, at det er af meget, meget stor betydning for det bornholmske turistliv, naturligvis.
Som det fremgår af lovforslaget, er det endnu ikke besluttet, præcis hvornår selskabet skal stiftes,
det vil jeg gerne sige.
Som nævnt i forslaget rejser det en række EU-retlige problemstillinger, som vi fortsat drøfter med EU-Kommissionen.
Først når resultatet af disse drøftelser foreligger, er der klarhed over, hvordan Kommissionen vil forholde sig til problemstillingen, og så kan jeg sige noget nærmere om stiftelsestidspunktet.
Så vil jeg gerne sige, at på Bornholm er man ganske utilfreds med noget af den her lovgivning, vi laver nu - eller i hvert fald konsekvenserne af den i forbindelse med udbuddet.
Jeg vil gerne sige, at jeg læser Bornholms Tidende grundigt hver dag, jeg læser alle indlæg og læserbreve, og det optager regeringen meget. Vi har faktisk ikke noget større ønske, end at bornholmerne skal være tilfredse med det, vi laver.
Det er faktisk hele formålet, både at bornholmerne skal være tilfredse, og at der bliver en bedre økonomi i det. Det argument, der har gjort stærkest indtryk på mig, inden vi gik i gang med det her, var, at man sagde, at den dårlige beskæftigelse på Bornholm er det største problem.
Det skyldes, at deres fragtomkostninger er alt for høje sammenlignet med det øvrige lands, og det løser vi jo med ét slag med det her forslag, vi nu kommer med i forbindelse med udbuddet.
I det hele taget optager det mig meget, hvad bornholmerne mener om det her - helt naturligt.
Det inviterer jeg hermed til, og så håber jeg, at vi kan få en fortsat god dialog i Folketinget og med bornholmerne omkring den sag.